Bederwe uit die Bo-Kaap | Netwerk24
Bederwe uit die Bo-Kaap
Deur Suzaan Potgieter 25 Maart 2020 05:01
Eg Suid-Afrikaanse kos kan nie genoem word sonder om die Bo-Kaap op die lys te plaas nie en daarom word dié kos hierdie week op Uit die spens gevier. Kykers kan elke week inskakel op VIA (DStv-kanaal 147) en saam kook aan nostalgiese onthoukos uit Die Burger se argief.
André Visser van Cape Town Butler en die mediapersoonlikheid Ivor Pric­e is die twee gaste wat saam resepte uit die Bo-Kaap gaan aanpak en lesers meer gaan leer.
Oudergewoonte gaan twee weergawes van 'n resep gemaak word – die een maak die historiese resep uit die argief en die ander 'n moderne weergawe daarvan.
Dié program word deur Lynelle Kenned aangebied, wat weekliks saam met twee gaste kook.
Kyk Uit die spenselke Donderdag om 21:00 op VIA.
Lees elke Woensdag Versnitvir 'n onderhoud met een van die gaste wat 'n draai kom maak en die vorige week se resepte.
Leer Ivor ken
'n Bekende op die kassie maak dié week 'n draai op Uit die spens om agter die potte in te skuif. Ivor Price gaan saam met die ander gas kook en vertel meer van sy liefde vir kos.
1. Wat is jou gunsteling-deel van kosmaak?
Ek kan myself beslis nie as 'n sjef of foodie uitgee nie. Maar die lekkerste deel van kosmaak is beslis die ontvlugting wat dit bied; die kans om vir 'n uur of wat nie na 'n skerm te kyk nie, en gewoon net te verdwaal in 'n kombinasie van geure en smake. Ek geniet dit ook om dinge te ontdek. Om te sien wat gebeur as jy bietjie van dit en bietjie van daai bygooi . . . Kosmaak is ook nogal terapeuties omdat dit gewoon so kreatief is.
2. Waar kom jou liefde vir kos vandaan?
Beslis van my ma, Arthurine, af. Sy staan steeds douvoordag op 'n Sondagoggend op om al voor kerk die middagete klaar te maak. My pa, Wilson, moet al die vorige aand help skil aan die groente. En as gesin eet ons ook weeksaande stiptelik op dieselfde tyd.
3. Jy verskyn in die episode oor die Bo-Kaap. Wat is jou gunsteling- Bo-Kaapse kosse?
Die een ding wat Bo-Kaapse kos van ander onderskei, is die mildelike gebruik van speserye. In die Kaap noem ons dit "mietedjalas", 'n mengelmoes van speserye en towergoeters wat jy in kos gooi. My gunstelinggereg uit die Bo-Kaap is brijani. Ek bly in Jozi en bestel dit dikwels van 'n Indiese restaurant naby my, maar dit proe nie dieselfde soos die anties by die huis dit maak nie.
4. Wat maak, volgens jou, Bo-Kaapse kos so lekker en gewild?
Die Bo-Kaapse kos is so lekker omdat die mense so lekker kleurvol is.
Elke gereg word hier diep uit jou binneste gemaak. Dit word 'n liefdesdaad. Niks word haastig en vinnig gemaak nie. Selfs iets wat op die oog af eenvoudig lyk, bestaan uit hordes bestanddele wat elkeen 'n baie spesifieke doel dien.
5. As iemand wat nie 'n sjef is nie, watter wenke sal jy vir mense gee vir wanneer hulle mense oornooi vir ete?
Kry vooraf die speellys reg. Ek sukkel om die kos te geniet as daar doef-doef-nonsens in die agtergrond speel. En die belangrikste wenk is om die grootste deel van die kosbesigheid vooraf klaar te maak.
Daar is vir my niks so erg soos 'n gasheer wat heeltyd in die kombuis is en nie deel is van die geselskap nie.